b'\n_START_ARTICLE_\nOlavi Ronkainen\n_START_PARAGRAPH_\nOlavi Johannes Ronkainen (27. syyskuuta 1933 Hyvink\xc3\xa4\xc3\xa4 \xe2\x80\x93 30. elokuuta 2018Kajaani) oli suomalainen pappi, kansanopistomies ja kansanedustaja.\n_START_SECTION_\nUra\n_START_PARAGRAPH_\nRonkainen valmistui teologian kandidaatiksi ja vihittiin papiksi vuonna 1962. Valmistuttuaan h\xc3\xa4n toimi pappina Heinolassa ja Sulkavalla. H\xc3\xa4n toimi S\xc3\xa4\xc3\xa4mingin kristillisen opiston va. johtajana vuosina 1963\xe2\x80\x931966 ja opiston rehtorina 1966\xe2\x80\x931987. Ronkainen toimi Lieke-lehden p\xc3\xa4\xc3\xa4toimittajana vuosina 1968\xe2\x80\x931971 ja Tien aukaisija -lehden p\xc3\xa4\xc3\xa4toimittajana vuonna 1977. _NEWLINE_Ronkainen toimi eduskunnassa Suomen Kristillisen Liiton edustajana vuosina 1972\xe2\x80\x931975 ja 1979\xe2\x80\x931987. Ronkainen oli j\xc3\xa4senen\xc3\xa4 muun muassa puolustusvaliokunnassa, sivistysvaliokunnassa, toisessa lakivaliokunnassa sek\xc3\xa4 Parlamenttienv\xc3\xa4lisen liiton (IPU) Suomen ryhm\xc3\xa4n johtokunnassa. H\xc3\xa4n on kuulunut Savonlinnan kaupunginvaltuustoon, SKL:n puoluevaltuustoon ja puoluehallitukseen sek\xc3\xa4 Suomen Evankelisluterilaisen Kansanl\xc3\xa4hetyksen hallitukseen. Ronkainen toimi presidentin valitsijamiehen\xc3\xa4 vuonna 1978._NEWLINE_Eduskunnassa Olavi Ronkainen oli tunnettu vuosia jatkuneesta pornografian vastaisesta toiminnastaan. T\xc3\xa4st\xc3\xa4 h\xc3\xa4n sai lis\xc3\xa4nimen Porno-Ronkainen. _NEWLINE_El\xc3\xa4kevuosinaan Olavi Ronkainen siirtyi Kainuuseen Ristij\xc3\xa4rvelle, jossa h\xc3\xa4n muun muassa toimi sijaispappina. Siell\xc3\xa4 h\xc3\xa4n ohjasi harrastajaversion musikaalista Viulunsoittaja katolla ja n\xc3\xa4ytteli siin\xc3\xa4 p\xc3\xa4\xc3\xa4osan maitomies Tevjen\xc3\xa4.\n_START_SECTION_\nPopulaarikulttuurissa\n_START_PARAGRAPH_\nIrwin Goodman levytti vuonna 1979 Ronkaisesta ja pornolehdist\xc3\xa4 kertovan humoristisen laulun \xe2\x80\x9dNakutaiteen Tukija\xe2\x80\x9d levylleen Keisari Irwin I. Ronkainen mainitaan my\xc3\xb6s Juice Leskisen kappaleessa \xe2\x80\x9dHyp\xc3\xa4t\xc3\xa4\xc3\xa4n koskeen\xe2\x80\x9d.'